Lausunto
Helsinki kannattaa ehdotettua valtioneuvoston asetusta ja siihen perustuvaa valtionavustusta. Nuorten työttömyys on kasvanut viimeisten vuosien huolestuttavasti erityisesti suurimmissa kaupungeissa. On tärkeää, että nuorten pääsyä työmarkkinoille edistetään ja lisäpanostuksia suunnataan nimenomaan kaupunkeihin ja alueisiin, joissa nuorten työttömien määrät ovat suurimpia. 
Avustettavat nuorten työllisyyttä edistävät hankkeet edustavat toimivaa yhteiskehittämisen tapaa parantaa palveluita ja luoda skaalattavia malleja työllisyyden esteiden ratkaisuissa yhteistyössä kuntien, valtion ja muiden toimijoiden kanssa. Esitys ja sen puitteissa toteutettavat hankkeet ovat toimivia esimerkkejä valtion ja kuuden suurimman kaupungin Allianssiyhteistyöstä. On jatkossakin tärkeää, että valtio ja kunnat kehittävät yhdessä skaalattavia malleja työllisyyden edistämiseksi, huomioiden kuntien paikalliset tarpeet.
Avustus on oikein kohdennettu sellaisiin monialaisiin toimiin, joita kunnat ja työvoimaviranomaiset eivät voi välttämättä itsenään toteuttaa. Avustuksella rahoitettava toiminta olisi täten työmarkkinatilanteen mukaisesti perusteltua ylimääräistä tukea, mikä ei olisi päällekkäistä kunnan tavanomaisten lakisääteisten tehtävien kanssa.
Asetusluonnoksen mukaan myönnettävä rahoitus jakautuisi työttömänä olleiden 18–29-vuotiaiden henkilöiden määrän perusteella. Työttömien nuorten määrä on selkeä ja yksiselitteinen kriteeri ja Helsinki kannattaa sen käyttöä rahoituksen jakamisen perusteena.
Helsinki kannattaa asetusluonnoksen ehdotettua sääntelyä avustuksen käyttömahdollisuuksista. Mahdollisimman laajan monialaisen yhteistyön mahdollistaminen on tärkeää heikoimmassa työmarkkina-asemassa olevien nuorten tavoittamiseksi ja palveluun kiinnittämiseksi. 
Helsinki kiinnittää huomiota valtionavustuksella tuettavien hankkeiden verrattain lyhyeen kestoon. Kohderyhmään kuuluvien nuorten tilanteet voivat edellyttää pitkäkestoista ja syvällistä palvelua. Valtionavustuksella tuettavien hankkeiden keston tulisi olla vähintään kaksi vuotta. Viimeisen maksuerän hakemisen määräaikaa tulee siirtää eteenpäin niin, että kahden vuoden määräaika mahdollistuu. Määräaika tulisi siirtää vuoden 2029 puolelle, mutta vähintään vuoden 2028 loppuun, riippuen asetuksen antamisajasta.
